**PROTOCOL D’INTENCIONS I COL·LABORACIO ENTRE EL CLUB DE CAÇADORS D’OLIVA, LA SOCIETAT AGRÍCOLA TRANSFORMACIÓ UNIÓ PRODUCTORS CÍTRICS OLIVA (SAT UPCO), AGRICOL, AVA-ASAJA, SAT 364 C.V. NOVACITRUS, SOCIETAT AGRÍCOLA TRANSFORMACIÓ 4142 (REPRESENTANTS DE LES SAT's DE REG D'OLIVA).**

**Oliva, a 8 de setembre de 2020.**

**REUNITS**

D’una banda, el Sr. Enrique San Onofre Alvarado, president del Club de Caçadors d’Oliva.

D’altra banda, el Sr. Antonio Fuster Mestre, president de la Societat Agrícola Transformació Unió Productors Cítrics Oliva (SAT UPCO).

D’altra banda, el Sr. Ramon Llopis Martínez, secretari de l’Associació agrícola Els olivans ( AGRICOL)

D’altra banda, el Sr. Vicent Faro Carrió, delegat del sindicat AVA-ASAJA.

D’altra banda, el Sr. Francisco Gilabert Monferrer, com a representant de la SAT 364 C.V. Novacitrus.

D’altra banda, el Sr. Enrique Morell Morató, president de la Societat Agrícola Transformació 4142 (Representants de les SAT's de reg d'Oliva).

I d’altra, com a testimoni del protocol, el Sr. Miguel Domenech Cardona, regidor d’agricultura de l’Ajuntament d’Oliva.

En representació de cadascuna de les entitats i reconeixent-se mútuament plena capacitat per a signar aquest Protocol, ateses les competències i funcions que tenen conferides als seus estatuts i normativa aplicable

**EXPOSEN**

1. Que totes les entitats tenen la voluntat de protegir i fomentar l’agricultura autòctona del terme municipal d’Oliva com a font de riquesa i patrimoni cultural del poble, i el valor de l’activitat cinegètica com part imprescindible i necessària per a la defensa de l’agricultura.
2. Que totes les parts son conscients que als darrers anys s’ha incrementat la població de porc senglar i llebres a tot el territori valencià afectant també al terme municipal d’Oliva, la qual cosa suposa una amenaça per a l’agricultura i les seues infraestructures, pels danys que provoquen aquestos animals.
3. Que la major part del terme municipal d’Oliva conforma el Vedat V-10079, amb una superfície aproximada de 5846 hectàrees, que té com a titular cinegètic al Club de Caçadors d’Oliva. El Club realitza les tasques de control atesa la normativa autonòmica i resolució de Pla Tècnic d’Ordenació Cinegètica corresponent, mitjançant accions de caça major col·lectiva i individual.
4. Que totes les parts tenen la voluntat de controlar la població de porc senglar de forma més efectiva per tal de pal·liar l’impacte sobre l’agricultura.
5. Dins d’aquest marc, a totes les parts els interessa la creació d’un àmbit de cooperació i col·laboració mútua des de l’àmbit competencial propi de cadascuna de les parts, que possibilite l’articulació de mesures a tal efecte, que optimitzen i facen més eficaç el control de la població de porc senglar.
6. I per aquesta finalitat i millor desenvolupament d’aquests objectius, es formalitza el present protocol d’intencions i col·laboració, d’acord amb les següents

**CLAUSULES**

**Primera**. **Objecte**.

El present protocol té com objecte establir un marc de col·laboració i comunicació mútua entre cadascuna de les parts, i dins del seu àmbit competencial, que possibilite la implementació de mesures, que aconseguisquen fer més eficaç el control de la població de porc senglar o qualsevol altra espècie cinegètica descontrolada per tal de protegir a la agricultura i les seues infraestructures dels efectes d’aquests animals, sempre respectant la normativa reguladora d’aquesta activitat i especialment les zones de seguretat establides a la legislació cinegètica.

**Segona. Mesures a implementar.**

1. COMUNICACIÓ. Les parts tindran un canal de comunicació permanentment obert per a la notificació de danys a l’agricultura i millor gestió dels controls poblacionals. El club posarà a disposició dels agricultors un telèfon de comunicació ràpida en el qual els agricultors informaran dels danys detectats o la presència de porc senglar o espècie cinegètica descontrolada a la parcel·la. Una volta comunicada la incidència el club adreçarà un caçador al lloc de forma immediata per a que puga fer l’espera o esperes el més aviat possible conforme els usos i arts de la caça. Les notificacions del agricultors hauran de fer-se mitjançant una persona designada per cada associació que puga verificar l’existència del dany o la presencia del porc senglar a la parcel·la. El Club de Caça d’Oliva es compromet a organitzar internament un sistema d’atenció de caçadors per a atendre aquestes notificacions dels agricultors d’acord a la llei vigent..
2. ACCIONS DE CAÇA. El Club de Caça d’Oliva es compromet a realitzar les accions col·lectives de caça major conforme a la planificació tècnica del Vedat V-10079 (ganxos o batutes) durant la temporada general de veda. També es compromet a incrementar els llocs d’espera fixes, a més d’establir un sistema d’atenció ràpida als danys conforme el darrer punt.
3. NETEJA I MANTENIMENT DE PARCEL’LES I CANYARS. Els agricultors instaran entre el seu col·lectiu la neteja de parcel·les no conreades i es comprometen a sol·licitar de l’Ajuntament d’Oliva la seua neteja, en règim d’execució subsidiària o aprovant la normativa adient per a mantindre netes dites parcel·les. El mateix règim s’aplicarà als canyars.
4. FINQUES TANCADES. En totes aquelles finques tancades i que tinguen danys o presència de porc senglar o espècie cinegètica descontrolada els propietaris, capatassos de les finques, arrendatari es comprometen a posar a disposició del caçador adreçat pel club les claus de les tanques per tal que aquest puga dur a terme les accions de caça.
5. AFECCIO A ZONES DE SEGURETAT. En totes aquelles parcel·les on per qüestions de seguretat o per ser zona legal de seguretat, no es puga realitzar esperes s’implementarà la mesura que més convinga d’entre les següents
	1. Instal·lació de pastors elèctrics, equips de reproducció dissuasiva, tanques cinegètiques o punts olfactius dissuasius.
	2. Instal·lació de torretes per a fer esperes des d’emplaçaments elevats.
	3. Sol·licitud a l’Ajuntament de tancament administratiu de camins per a anul·lar la zona de seguretat.
	4. Foment de la modalitat de tir amb arc
6. CARN ABATUDA. Per a poder donar eixida a la carn abatuda s’implementaran les següents mesures.
	1. Es fomentarà un acord amb un/a professional veterinari/a per a que puga realitzar les proves legals de triquina amb preus convenients per a socis del Club de Caçadors d’Oliva. En tot cas, el Club de Caçadors subvencionarà aquestos anàlisis als seus socis en la part que pressupostàriament puga assumir i amb les condicions que s’acorden internament.
	2. Es fomentarà la posada en marxa de contenidors per a recollir els animals abatuts que no vagen a ser adreçats al consum de la llar, per a que una empresa de recollida de residus puga retirar-los i fer el tractament conforme les normatives d’aplicació.
7. ADMINISTRACIONS PUBLIQUES. Ambdues parts es comprometen a demanar ajuda a l’Ajuntament d’Oliva per a la implementació d’aquestes mesures conforme a la normativa de règim local i disposicions pressupostàries del municipi. Igualment, les parts s’obliguen a sol·licitar a l’Ajuntament o a qualsevol Administració pública pertinent els permisos i autoritzacions que calguen per a la consecució d’aquestes mesures, així com les subvencions que es convoquen i a les que puguen optar conforme a la normativa pressupostaria de cada Administració.

**Tercera. Seguiment.**

Es crea al si d’aquest protocol una Comissió Mixta de seguiment que vetllarà per l’impuls del present protocol, així com pel compliment dels seus objectius, proposant mesures per a millorar i adaptar les accions de la forma més convenient a les circumstancies presents. La Comissió Mixta estarà integrada per 1 representant de cada part signatària d’aquest protocol. La comissió es reunirà sempre que la convoque qualsevol dels seus membres i obligatòriament una volta a l’any dins del primer trimestre d’aquest. A les reunions de la Comissió podran assistir les persones convidades que els seus membres considere.

**Quarta. Duració.**

Aquest protocol entra en vigor en el moment de la seua signatura i tindrà una vigència de tres anys podent ser denunciat mitjançant comunicació fefaent a les altres parts amb una antelació mínima de tres mesos al venciment previst.

La vigència podrà prorrogar-se tàcitament per períodes d’un any si, arribat el termini de venciment no hi ha manifestació en contra per alguna de les parts, efectuada de la forma que assenyala l’apartat anterior.

I en prova de conformitat de tot allò manifestat, signen el present document al lloc i data a dalt assenyalats.

Sr. Enrique San Onofre Alvarado,

president del Club de Caçadors d’Oliva.

Sr. Antonio Fuster Mestre,

Societat Agrícola Transformació

Unió Productors Cítrics Oliva (SAT UPCO).

Sr. Ramon Llopis Martínez,

secretari de l’Associació agrícola Els olivans (AGRICOL)

Sr. Vicent Faro Carrió,

delegat del sindicat AVA-ASAJA.

Sr. Francisco Gilabert Monferrer,

representant de la SAT 364 C.V. Novacitrus.

Sr. Enrique Morell Morato,

Societat Agrícola Transformació 4142

(Representants de les SATs de reg d'Oliva).

Sr. Miguel Domenech Cardona,

regidor d’agricultura de l’Ajuntament d’Oliva.